Полка

**Полка** весели и живши танєц централноевропкого региона хтори популарни широм Европи и Америки. Полка настала на початку 19. вику а походзенє єй зоз Ческей. Полка ше розширела по велїх державох а даєдни вариянти полки мож стретнуц аж и у Велькей Британиї и Мексику.

## Характеристики полки
Полка то танєц веселого и темпераментного характера, швидшого темпа, написана у дводїлней мери, найчастейше у 2/4 такту.  Ма наглашени ритмични фиґури. Як народни танєц мала форму кола, а под назву полка стретаме ю од першей половки 19 вику, точнєйше после 1835. року. Теди є швидко прилапйована по европопских городох Польскей, Нємецкей, Италиї и других державох и постала барз популарна. 

Прилапена є як танєц хтори ше танцовало у парох на розвагох, на балских вешельох, на дворох у салонох и векших салох аристокрацийного дружтва. Патрело ше на полку як на скандалозни танєц за гевтот час, пре способ блїзкого триманя  танцошох-партнерох у танцу. Полка була наисце тип анимираного танца. Тото цо було значне за єй популарносц у Европи и индзей, то моцни упечатлїви ритем, у 2/4 такту, брилянтни темпо, рижни фиґури танца, шарм танцошких рухох и радосц хтору подкрипела музика. Шицки тоти елементи спричинєли же би ше полка доживйовала и була прилапена на єден нєпоштредни, природни способ.  

Полка-мазурка то вариянта полки у метричней мири мазурки (3/4), злучени ритем мазурки и танєчних фуґурох полки.  

*Традицийна* полка ше найчастейше виводзи зоз провадзеньом, виолини (гушля), гармоники, туби, буґну, лєбо *концертна* зоз класичнима инструментами. У музичних составох хтори виводзели полку, виолина була основни инструмент. У камерней концертней вариянти оркестра, инструменти хтори грали полку найчастейше були клавир и смиково инструменти.

До уметнїцкей музики полку уведол Бедржих Сметана-чески композитор. После нього полку ше находзи у дїлох Антонина Дворжака, З. Фибицха, Иґора Стравинского, тиж и у дїлох Йогана Штрауса младшого и старшого и велїх других.

Мено и назва полки походзи зоз Ческей од слова *пулка* цо значи и одноши ше на мали половки крочая у танцу. Тиж на ческим язику полка ма значенє и за жену зоз Польскей-Полькиню, та часто єст забунки же походзенє танца полка зоз держави Польска. Полка дожила свою популарносц и славу у велїх державох Европи и америцкого континента. Зоз Праги розширела ше у Паризу и тиж постала прилапена. Нательо постала популарна же достала прикмету *Полкаманиї.* До опери Буфо-комичней опери, полка ше часто зявела у даєдней дїї.

У Зєдинених Америцких Державох попри традицийного фолклору елементи полки ше помишали зоз ритмом музики Карибох и Южней Америки и поступно творели нови жанри.

У Европи традиция ше и далєй предлужела, поготов у жемох походзеня полки (Нємецка, Австрия, Ческа, Польска), алє постоя традициї хтори маю процивни становиска як цо то сивена Италия (Емилия и Романя) и Словения.

Концом Другей шветовей войни, полка пошвидко подлєгла пред новима габами нових ритмох хтори доходзели зоз Зєдинєних Америцких Державох.

## Ґалерия

Polka (NYPL b12147626-5094855).jpg|Илустрация полки зоз 1840. року
Polkan, dansad på Kröningsbalerne i Stockholm år 1844. Teckning troligen gjord av Fritz von Dardel - Nordiska Museet - NMA.0059056.jpg|Танцованє полки, Стокголм 1844. рок
Polka 1848.jpg|Илустрация полки зоз 1848. року
Johann Strauss II - I-Tipferl-Polka.jpg|Полка, партитура Йогана Штрауса зоз оперети *Принц* *Метузалем* 1877.
Polka Dancers at National Polka Festival in Ennis, Tx.jpg|Танєчнїки на националним фестивалу полки у Енесу


## Вонкашня вяза
*    Швидки танєц Полка     Маґазин *LIDOVKY.cz*, 03. авґуст 2014. рок
* Словенска полка, медзи традицию и модернизмом Часопис *Француска етнолоґия*, число 2/12, бок 261—270.
* Полка, Oркестер КУД Тарас Шевченко, Дюрдьов, видео знїмок зоз YouTube.
* Баришивска полка, Танєчнїки КУД  "Дюра Киш" *зоз Шиду, видео знїмок зоз Ютюба*
* Škoda lásky - hit století 

## Референци

Катеґория:Танци
Катеґория:Сценска уметносц
Катеґория:Музика за танєц